Rundt 100 meter fra Jønningheia barnehage ble det funnet en tom bensinkanne. Trolig er alle de seks brannene i Sandnes i natt påsatt.
FOTO: Ronny Hjertås Jønningheia barnehage i Sandnes ble totalskadet i brannen, natt til lørdag.
Den første brannen ble meldt til Brannvesenet i Sør-Rogaland nøyaktig ved midnatt. Den siste brannen ble meldt klokken 01.52, snaue to timer etter den første brannen, melder Aftenbladet.no.
Det befant seg folk i to av bygningene som ble forsøkt påtent, bekreftet politiet på en pressekonferanse ved Sandnes politistasjon lørdag ettermiddag.
Fra den første brannen i Kirkegata 8 til den siste i Årsvollveien 152 kan det tegnes en linje innom alle brannene. Vitner har meldt ifra til politiet om et mistenkelig mann på sykkel, kledt i hvit jakke. Men det er altfor tidlig å trekke noen konklusjoner, sier operasjonsleder Arild Bjørnevoll i Rogaland politidistrikt til Aftenbladet.no.
— Avstanden mellom brannstedene er ikke større enn at det er mulig for en brannstifter å gå, sier Bjørnevoll.
Felles for alle brannene er at de er startet i og ved bygninger som tilsynelatende ikke brukes som boliger.
Bare den første brannen har startet innvendig; da i en kjeller i et hus som blir brukt som kunstnerverksted. Alle de andre er blitt påsatt utenfra.
Syklist i hvit jakke
De tre første brannene var i sentrumsområdet, mens de tre siste var i området rundt Stangeland.
Vitner skal ha sett en mannlig syklist i hvit jakke i nærheten av flere av brannåstedene. Politiet mistenker at dette kan være gjerningsmannen. Det er liten tvil om at de fleste brannene er påsatt.
— De styrkene vi har hatt i natt, og det er ganske mange, har lett etter en gjerningsmann. Ingen er foreløpig tatt, sier operasjonsleder Arild Bjørnevoll ved Rogaland politidistrikt.
Politiet har også drevet etterretningsarbeid i løpet av natten, og noen personer er blitt oppsøkt og sjekket.
Her er en oversikt over de seks brannene:
1. Kirkegata 8, Sandnes sentrum Meldt til brannvesenet klokken 00.00. Brann i kjelleren i et hus som blir brukt som kunstnerverksted. Ingen personer til stede. Ifølge varabrannsjef Eivind Rake brant det uteleukkende i taket i kjelleren - det var ingen brannskader på veggene. Dette er ikke forenlig med branner som er oppstått på andre måter enn ved påsettelse ved bar ild. Gjerningsmannen har trolig kommet seg inn gjennom kjellerdøren.
2. Langgata 12, Sandnes sentrum. Brann i søppelcontainer i bakgården, meldt til brannvesenet klokken 00.15. Noe spredning til kledning på vegg.
3. Oalsgata 10, Sandnes sentrum Brann i søppelcontainer i Oalsgata, meldt til brannvesenet klokken 00.22.
4. Tulipanveien 13, Stangeland. Brann i Jønningheia barnehage. Brannvesenet ble varslet om brannen klokken 01.05. Barnehagen brant utvendig, blant annet i takkonstruksjonen da brannmannskapene nådde fram, opplyser vaktkommandør Jan Bryne i Brannvesenet Sør-Rogaland. Barnehagen ble totalskadet og må bygges opp igjen fra grunnen. Barnehagen ligger i en blindvei. Langs veien, cirka 100 meter før barnehagen, ble det funnet en tom bensinkanne, opplyser varabrannsjef Eivind Rake.
— Som i brann nummer 2 og 3 hadde brannen her tilsynelatende startet i en søppelcontainer. En container var dyttet rundt hjørnet fra der den pleier å stå og bort til en vegg, under et halvtak. Jeg vet ikke om det er brannstifteren som har flyttet containeren, men den var iallfall flyttet. Det vet jeg, for jeg bor like i nærheten, sier varabrannsjef Rake.
Rundt 70 barnehagebarn må ha et annet sted å være fra mandag av.
5. Årsvollveien 19, Soma. Brann i næringsbygning. Brannvesenet ble varslet klokken 01.41. Brannen skal ha oppstått i eller ved en delvis åpen port til et lager i bygningen. Det var lite brann, men mye røyk. Ifølge varabrannsjef Eivind Rake fikk brannmannskapene forsikringer om at det ikke befant seg mennesker inne i bygningen. Røykdykkerne som etter hvert ble sendt inn for å gå gjennom bygningen, ble derfor meget overrasket da de fant en sovende mann der inne. Han ble sendt til sykehus med røykskader.
Menighetshuset Fredheim Arena, i nummer 21, ligger i nær tilknytning til brannstedet.
6. Årsvollveien 152, Soma. Brann på næringseiendom, meldt til brannvesenet klokken 01.52. Meldingen gikk på at det brant i lokalene til firmaet Isofix AS. Da brannmannskapene kom til stedet, brant det utvendig på et gammelt hus i isolasjon og noen bildekk. Brannen ble påsatt et eldre bolighus som står på næringseiendommen. En person var i huset, men kom seg ut i tide.